Bankrådgiver Kamilla Johansen fra Jyske Bank er på besøg i 8. klasse på Vesterkærets Skole i Aalborg. I et par timer skal hun gøre eleverne klogere på budgetter, lån, rentesatser og opsparing. For andet år i træk arrangerede Finansrådet, bankers og sparekassers sammenslutning, nemlig pengeuge i uge 11. Og med god grund, siger bankrådgiveren. - Vi oplever bare rigtig mange unge, som ikke har begreb om penge. Så snart de får et Dankort i hånden, så løber det løbsk. De ved ikke, hvad faste udgifter betyder, lyder det fra Kamilla Johansen. Finansrådet har spurgt unge over hele landet om deres kendskab til privatøkonomi, og resultatet er nedslående. Hver anden ung mellem 15 og 24 år mangler helt grundlæggende viden om privatøkonomi. Set med nordjyske øjne er der dog et lille lyspunkt. Det er nemlig her i landsdelen, det står mindst ringe til. Her det det "kun" 42 procent af de adspurgte, der har problemer med at forstå privatøkonomi, mens det gælder for 63 procent af de sjællandske unge. - Måske er det et tegn på, at vi generelt er mere fornuftige, når det gælder pengesager. Nordjyder vælger også i højere grad end resten af landet fastforrentede lån, siger direktør i Spar Nord Banks afdeling i Aabybro, Betinna Refsgaard. Eleverne i 8. klasse på Vesterkærets skole har da også nogenlunde styr på det. I hvert fald går det over al forventning med at svare på spørgsmålene i pengequissen, og dem, vi taler med, bedyrer alle, at de nok skal gå uden om luksusfælden.
Pengeuge ruster skoleelever, så de ikke havner i luksusfælden.